ผู้ส่งออกยางหนาวเงินกู้-กำไรฮวบ
&#8220;ทหารไทย&#8221; รับสินเชื่อหมุนเวียนยางพาราลดฮวบ ดิ้นขอซอฟต์โลน
11 ก.ย. 2555

“ทหารไทย” รับสินเชื่อหมุนเวียนยางพาราลดฮวบ ดิ้นขอซอฟต์โลน
นายวีระชัย อมรรัตน์ ผู้ช่วยกรรมการผู้จัดการใหญ่ ธนาคารทหารไทย กล่าวว่า ปริมาณการส่งออกยางพาราในปีนี้เริ่มลดลงจนส่งผลกระทบต่อลูกค้าส่งออกยางพารา เพราะเศรษฐกิจโลกที่ชะลอตัวทั้งในสหภาพยุโรปและจีนที่เริ่มขยายตัวต่ำ ทำให้ลูกค้าส่งออกยางพาราต้องปรับตัวจากที่เคยส่งยางพาราดิบ มาเป็นการผลิตยางพาราแปรรูป เช่น ถุงมือยาง เพื่อขายในประเทศทดแทน
นายวีระชัย กล่าวว่า สินเชื่อในกลุ่มผู้ส่งออกยางพาราของธนาคารรวมหลายพันล้านบาท และต้องเบิกใช้สินเชื่อตามความต้องการใช้เงินตามคำสั่งซื้อ ดังนั้นเมื่อการส่งออกชะลอตัว ก็ทำให้การใช้สินเชื่อหมุนเวียนในลูกค้าส่งออกยางพาราลดลงต่อเนื่องตั้งแต่ปลายปีก่อน และหากเศรษฐกิจโลกยังเป็นปัญหาต่อเนื่อง ก็จะส่งผลต่อการส่งออกสินค้าโภคภัณฑ์ทุกประเภท
“ตอนนี้ลูกค้าสินค้าเกษตรส่ง ออกเริ่มปรับตัวด้วยการหาตลาดในประเทศแทน แต่ก็อาจทดแทนได้ไม่หมด เพราะตลาดในประเทศมีขนาดจำกัด อย่างกลุ่มส่งออกยางพาราปีนี้เหนื่อยหน่อย ราคาค่อนข้างผันผวน ทำให้กำไรลดลง” นายวีระชัย กล่าว
ปัจจุบันมูลค่าการส่งออกยางพาราธรรมชาติสิ้นสุดเดือน เม.ย. อยู่ที่ 1 แสนล้านบาท ขณะที่ปี 2554 มูลค่าส่งออกอยู่ที่ 4.4 แสนล้านบาท
นายวิทย์ ประทักษ์ใจ ผู้อำนวยการสำนักงานกองทุนสงเคราะห์การทำสวนยาง กล่าวว่า ผู้ส่งออกยางพาราได้กำไรน้อยลงจากราคายางพาราที่ลดลงต่อเนื่อง ขณะนี้ผู้ส่งออกยางพาราอยู่ระหว่างหารือร่วมกัน เพื่อขอให้รัฐบาลออกโครงการสินเชื่อดอกเบี้ยต่ำ (ซอฟต์โลน) เพื่อช่วยเหลือเป็นเงินทุนหมุนเวียนในการซื้อยางช่วงที่ราคาถูกมาเก็บไว้เนื่องจากกำไรที่ได้จากการขายยางพาราในปัจจุบันลดลง จึงไม่มีผู้ประกอบการรายใดใช้เงินที่ได้จากการขาย ซื้อยางมาเก็บไว้
นายธีรินทร์ เต่าทอง ผู้ช่วยกรรมการผู้จัดการใหญ่ ธนาคารกรุงไทย กล่าวว่า ธนาคารได้ลงนามร่วมมือกับธนาคารทหารไทย และสำนักงานสงเคราะห์การทำสวนยาง(สกย.) รับชำระเงินค่าธรรมเนียมส่งยางออกนอกราชอาณาจักร หรือที่เรียกว่าเงินสงเคราะห์ ผ่านระบบอิเล็กทรอนิกส์ ด้วยการหักบัญชีของผู้ส่งออกยางพาราที่ผูกไว้กับธนาคาร จากเดิมผู้ส่งออกยางพาราต้องเดินทางมาชำระเงินสงเคราะห์ผ่านสาขา หรือผ่านอินเทอร์เน็ตแบงก์กิง ทำให้ผู้ประกอบการสะดวกมากขึ้น คิดค่าธรรมเนียมรายการละ 10 บาท